ཡང་རྒྱལ་པོ་འདིའི་དུས།འཕགས་ཡུལ་གྱི་སྨན་པ་སྙན་གྲགས་ཤིན་ཏུ་ཆེ་བ་སྨན་པ་བྲམ་ཟེ་རྒྱུན་ཤེས་ཞེས་བྱ་བའི་སློབ་མ།རྒྱལ་པོ་རྔ་ཆེན་པོའི་བུ་བི་བྱི་དགའ་བྱེད་དང༌།བྲམ་ཟེ་དྲིལ་བཟོ་མའི་བུ་མོ་བི་ལྷ་དགའ་མཛེས་གཉིས་བོད་ཡུལ་དུ་བྱོན་ཏེ་གསོ་དཔྱད་སྨན་གྱི་རིག་པ་སྤེལ་བས།སྙན་གྲགས་རྒྱས་ཏེ་རྒྱལ་པོ་ལྷ་ཐོ་ཐོ་རིས་གསན་ནས།ཕོ་བྲང་ཡུམ་བུ་བླ་སྒང་དུ་སྤྱན་དྲངས།བསྙེན་བཀུར་ཕུན་སུམ་ཚོགས་པ་བྱས།རྒྱལ་པོའི་བུ་མོ་ལྷ་ལྕམ་ཡིད་ཀྱི་རོལ་ཆ་ཞེས་བྱ་བ།སྨན་པ་བི་བྱི་དགའ་བྱེད་ལ་ཡུམ་དུ་ཕུལ།ལྷ་ལྕམ་ཡིད་ཀྱི་རོལ་ཆ་ལ་སྨན་པ་དུང་གི་ཐོར་ཅོག་ཅན་འཁྲུངས།སྨན་པ་མཁས་པར་གྱུར།སྨན་པ་བི་བྱི་དགའ་བྱེད་དང༌།བི་ལྷ་དགའ་མཛེས་གཉིས་ཀྱིས།རེག་པ་རྩའི་མདོ།འཚོ་བ་ཟས་ཀྱི་མདོ།སྦྱོར་བ་སྨན་གྱི་མདོ།གཏར་སྲེག་དཔྱད་ཀྱི་མདོ།རྨ་ཆས་བཟོའི་མདོ་རྣམས་དང༌།གཞན་ཡང་རྩ་འགྲེལ་འགྲེལ་བཤད་ཁོག་དབུགས་དཔྱད་ལག་ལེན་དང་བཅས་པ་གནང་སྟེ།གསོ་རིག་དར་བར་མཛད་ནས་སླར་རྒྱག་ར་དུ་ཕྱིར་བཞུད།།